U-I-345/05
Natisni
Opravilna št.:
U-I-345/05
Datum odločitve:
19. 1. 2006
ECLI:
ECLI:SI:USRS:2006:U.I.345.05
Akt:
Odlok o razpisu referenduma in določitvi referendumskih območij za ustanovitev občin ter določitev oziroma spremembo njihovih območij (Uradni list RS, št. 113/05)
Izrek:
Pobuda za začetek postopka za oceno ustavnosti in zakonitosti Odloka o razpisu referenduma in določitvi referendumskih območij za ustanovitev občin ter določitev oziroma spremembo njihovih območij (Uradni list RS, št. 113/05) se zavrže.
Evidenčni stavek:
Izpodbijani Odlok o razpisu referenduma in določitvi referendumskih območij za ustanovitev občin ter določitev oziroma spremembo njihovih območij (Uradni list RS, št. 113/05)  neposredno ne posega v pravice, pravne interese ali pravne položaje pobudnika ), ker ne vsebuje odločitve, s katero se je zavrnil predlog za ustanovitev nove občine. Zato je ustavno sodišče zaradi pomanjkanja pravnega interesa pobudo zavrglo.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
referendum
Vrsta akta:
podzakonski akt
Vlagatelj:
Krajevna skupnost Sveti Jurij v Slovenskih goricah
Datum vloge:
27. 12. 2005
Vrsta odločitve:
sklep
Vrsta rešitve:
zavrženje
Dokument:
US25664
Dokument v PDF obliki:
U-I-345-05.pdf
99 KB
Prenesite datoteko
U-I-345/05-5
19.1.2006
SKLEP
Ustavno sodišče je v postopku za preizkus pobude Krajevne skupnosti Sveti Jurij v Slovenskih goricah, ki jo zastopa Predsednik Sveta krajevne skupnosti Jože Škrlec, na seji dne 19. januarja 2006
sklenilo:
Pobuda za začetek postopka za oceno ustavnosti in zakonitosti Odloka o razpisu referenduma in določitvi referendumskih območij za ustanovitev občin ter določitev oziroma spremembo njihovih območij (Uradni list RS, št. 113/05) se zavrže.
Obrazložitev
1. Pobudnik izpodbija Odlok o razpisu referenduma in določitvi referendumskih območij za ustanovitev občin ter določitev oziroma spremembo njihovih območij (v nadaljevanju OdRRDRO3), ker Državni zbor ni razpisal referenduma za izločitev Krajevne skupnosti Sveti Jurij v Slovenskih goricah iz Občine Lenart in ustanovitev Občine Sveti Jurij v Slovenskih goricah. Meni, da OdRRDRO3 krši 1., 9., 14., 15., 22., 138., 139. in 153. člen Ustave, 4., 8. in 14. člen Zakona o postopku za ustanovitev občin ter določitev njihovih območij (Uradni list RS, št. 44/96 – ZPUODO), 3. člen Evropske listine lokalne samouprave  (Zakon o ratifikaciji Evropske listine lokalne samouprave, Uradni list RS, št. 57/96 – MP, št. 15/96 – MELLS) in 12., 13. in 13.a člen Zakona o lokalni samoupravi (Uradni list RS, št. 73/93 in nasl. – ZLS).
2. Pobudo za začetek postopka za oceno ustavnosti lahko da vsak, če izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 15/94 – v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno predlaga pobudnik, posega v njegove pravice, pravne interese oziroma pravni položaj.
3. Pobudnik izpodbija OdRRDRO3, ker meni, da bi Državni zbor moral glede predloga za ustanovitev nove Občine Sveti Jurij v Slovenskih goricah razpisati referendum. OdRRDRO3 ne vsebuje odločitve, s katero je bil zavrnjen predlog za ustanovitev nove Občine Sveti Jurij v Slovenskih goricah, ampak je navedena odločitev vsebovana v posebnem sklepu Državnega zbora. Zato izpodbijani OdRRDRO3 neposredno ne posega v pravice, pravne interese ali pravni položaj pobudnika (odločba št. U-I-103/02 z dne 15. 3. 2001, Uradni list RS, št. 39/02 in OdlUS XI, 64). Ker pobudnik ni izkazal pravnega interesa, je Ustavno sodišče njegovo pobudo zavrglo.
4. Ustavno sodišče je sprejelo ta sklep na podlagi 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 popr.) v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj